F'Malta hawn ambjent ideali biex jinħolqu proġetti innovattivi, mhux biss għax issib ma' min taħdem imma għax il-pajjiż għandu relazzjoni b'saħħitha mal-bqija tal-Ewropa. Hekk qalilna Dr Manuele Biazzo, direttur ta' kumpanija fil-qasam tar-riċerka u l-innovazzjoni li twaqqfet sena ilu f'pajjiżna. Din il-kumpanija tirriċerka l-mikrobi fil-ġisem biex toħroġ b'soluzzjonijiet li jgħinu lit-tobba fil-kura li jagħtu lill-pazjenti għal diversi mard, fosthom il-COVID-19. Fil-fatt, id-Direttur spjega li t-tnax-il riċerkatur li jaħdmu mal-kumpanija qegħdin jistudjaw ukoll il-vaċċin u kif il-ġisem jirreaġixxi għat-tilqima. Fl-istess waqt għaddejjin ukoll studji biex ikun magħruf għaliex ikun hawn min ikollu s-sintomi tal-COVID-19, u min le. Fi żjara fl-uffiċini ta' Bio Arte fil-Life Sciences Park, il-Ministru għar-Riċerka u l-Innovazzjoni, Owen Bonnici, innota li l-kumpanija toffri opportunitajiet lil riċerkaturi bi kwalifiċi għoljin kemm f'Malta kif ukoll lil hinn. "Aħna nemmnu ħafna fil-potenzjal tas-settur tar-riċerka u l-innovazzjoni kemm għax joħloq il-postijiet tax-xogħol u anki għaliex joħloq soluzzjonijiet li jtejbu l-ħajja tan-nies b'mod wiesa' ħafna, per eżempju l-kumpanija tal-lum ħolqot soluzzjoni li biha tistudja l-mikrobi li hemm fil-ġisem biex tgħin lit-tobba fil-kura li jagħtu lill-pazjenti tagħhom f'firxa sħiħa ta' mard inkluż il-COVID-19." Fil-pjanijiet futuri tal-kumpanija hemm dak li tkompli tikber u timpjega aktar nies, biex tissokta bir-riċerka għal aktar soluzzjonijiet li jtejbu l-ħajja tan-nies.